[{"text_idx": "#000000", "text": "Yn bwrpasol ar gyfer ymarferwyr ac yn cael ei lywio ganddynt"}, {"text_idx": "#000001", "text": "Wedi\u2019i adeiladu ar farn feirniadol o ymchwil, ymholiad proffesiynol ac arbenigedd allanol"}, {"text_idx": "#000003", "text": "Mae\u2019r gwaith dysgu proffesiynol sydd wedi\u2019i wneud gan Ysgol Gynradd Albany yn cynnwys dau o\u2019r nodweddion \u2013 Dysgu sy\u2019n berthnasol i ymarferwyr ac yn cael ei ysgogi ganddynt, a dysgu sy\u2019n seiliedig ar adolygiad beirniadol o ymchwil, ymholi proffesiynol ac arbenigedd allanol. Oherwydd y Safonau Addysgu Proffesiynol, nododd Ysgol Gynradd Albany fod angen defnyddio gwaith ymchwil ac ymholi i lywio Dysgu Proffesiynol. Roedd yn bwysig i\u2019r ysgol bod mentora yn rhan allweddol o\u2019r gwaith a bod cysylltiad agos rhwng dysgu proffesiynol ac anghenion athrawon unigol."}, {"text_idx": "#000004", "text": "Dechreuodd y gwaith Dysgu Proffesiynol hwn yn 2018. Roedd y Pennaeth wedi cymryd rhan mewn prosiect Erasmus Rhyngwladol a oedd yn cynnwys ymweliadau a\u0302\u2019r Ffindir a\u2019r Eidal. Un o brif elfennau\u2019r prosiect hwn oedd ystyried yr hyn sy\u2019n wirioneddol bwysig yn yr ysgol. Amlygodd tystiolaeth o\u2019r ymweliadau hyn yr angen i ddatblygu ymddiriedaeth staff, darparu cyfleoedd dysgu proffesiynol o safon, a chynorthwyo staff yn hytrach na chyfarwyddo popeth. Roedd sawl agwedd ar ddysgu proffesiynol yn cael ei harwain gan eraill a oedd yn dweud wrth athrawon beth i\u2019w wneud yn hytrach nag ymddiried yn eu proffesiynoldeb a\u2019u dealltwriaeth. Arweiniodd hyn at ofyn a yw\u2019r dull hwn yn briodol?"}, {"text_idx": "#000005", "text": "Yn ogystal, roedd y Safonau Addysgu Proffesiynol yn cynnwys elfen \u2018canfyddiadau darllen ac ymchwil ehangach\u2019, ac roedd y Pennaeth a\u2019r Dirprwy Bennaeth yn teimlo bod angen cymorth i ddatblygu\u2019r maes hwn yn effeithiol. Roedd Ysgol Gynradd Albany yn gwybod bod yr ysgol yn gallu cynnal deialog broffesiynol, ond roedd yn awyddus i wella strwythur neu ffocws y ddeialog, a\u2019i datblygu\u2019n sgwrs fentora gan wella ansawdd deialog broffesiynol ledled yr ysgol."}, {"text_idx": "#000006", "text": "Gan fod yr ysgol yn canolbwyntio mwy ar ymchwil mewn Safonau Addysgu Proffesiynol, roedd angen ystyried:"}, {"text_idx": "#000007", "text": "Pa mor hawdd fyddai\u2019r gwaith hwn ar gyfer athrawon dosbarth llawn amser?\nBle mae athrawon yn gallu cael gafael ar lenyddiaeth a chyfnodolion priodol?"}, {"text_idx": "#000008", "text": "Fel ysgol, gofynnwyd i Brifysgol Caerdydd archwilio\u2019r posibilrwydd o weithio gyda Sefydliad Addysg Uwch i gefnogi a datblygu\u2019r syniadau hyn."}, {"text_idx": "#000009", "text": "Neilltuwyd amser sylweddol gydol y flwyddyn i wneud y gwaith hwn \u2013 2 ddiwrnod a 3 hanner diwrnod. Roedd hyn yn bwysig iawn i lwyddiant y gwaith dysgu proffesiynol. Roedd staff yn cymryd rhan mewn trafodaethau grw\u0302p. Nodwyd materion a heriau penodol ac unigol i\u2019w harchwilio. Dewisodd y staff bwnc a oedd yn berthnasol iddynt \u2013 roedd hyn yn rhan allweddol o\u2019r llwyddiant gan fod yr athro unigol yn awyddus iawn i archwilio a datblygu syniad. Llwyddodd y broses hon i ddatblygu hyder staff fel mentoriaid \u2013 yn gwrando, yn cwestiynu ac yn trafod. Y nod oedd osgoi atebion cyflym a cheisio dod o hyd i atebion i bobl."}, {"text_idx": "#000010", "text": "Cychwynnodd staff unigol ar eu taith dysgu proffesiynol, a rhannwyd achosion unigol gydag arweinwyr prosiectau. Rhannwyd erthyglau a chyfnodolion priodol er mwyn datblygu syniadau a rhannu safbwyntiau gwahanol ar yr achos dan sylw. Datblygwyd trafodaethau mentora rheolaidd mewn grwpiau i wneud gwaith ymchwil a darllen, ac ar gyfer ymholi proffesiynol. Mae gwaith dysgu proffesiynol yr ysgol yn seiliedig ar y model hwn, ac mae\u2019n cynnwys sgyrsiau a chwestiynau mentora i archwilio a dyfnhau dealltwriaeth."}, {"text_idx": "#000011", "text": "Cafodd y gwaith dysgu proffesiynol ei wneud yn ystod y flwyddyn academaidd lawn, ac roedd staff yn cyflwyno poster o\u2019u taith er mwyn amlinellu eu hachos unigol i gydweithwyr mewn sesiwn HMS. Roedd y sesiwn hon yn hynod effeithiol ac roedd yn galluogi staff i fyfyrio\u2019n llawn ar eu gwaith dysgu proffesiynol."}, {"text_idx": "#000012", "text": "\u201cRydym wedi dysgu nad yw popeth yn gweithio, ond does dim methiant. Er nad yw\u2019r her gychwynnol wedi\u2019i goresgyn o bosibl, mae dealltwriaeth a phrofiadau staff yn parhau i gael effaith gadarnhaol trwy \u2018ddysgu o\u2019r broses\u2019\u201d."}, {"text_idx": "#000013", "text": "Mae holl agwedd Ysgol Gynradd Albany at wella\u2019r ysgol a dysgu proffesiynol wedi newid. Defnyddir deialog, myfyrio a chwestiynu i archwilio syniadau. Defnyddir llenyddiaeth briodol i archwilio safbwyntiau a allai gefnogi neu herio syniadau. Mae staff yn cymryd rhan lawn yn y broses ac yn cael eu gwerthfawrogi, ac mae sgyrsiau\u2019n agored ac yn onest. O ganlyniad, mae\u2019r gwaith dysgu proffesiynol wedi bod yn fanylach, ac mae\u2019n creu newidiadau i ymarfer a fydd yn para ac yn effeithio ar garfanau yn y dyfodol. Yn y gorffennol, mae\u2019n bosibl bod dysgu proffesiynol wedi arwain at atebion cyflym ac arwynebol. Mae cynlluniau\u2019r dyfodol yn cynnwys cysylltu\u2019r Broses Dysgu Proffesiynol a\u0302 gwaith i ddatblygu\u2019r Cwricwlwm i Gymru a Datblygiad Proffesiynol."}]